जून 1976 में फ्लोरिडा, मियामी के क्राइटेरिया स्टूडियोज में ब्लैक सब्बाथ ने अपने अगले एलबम पर काम करना शुरू किया। "सबोटेज" में थोड़े समय के लिए दिखाई देनेवाले कीबोर्ड वादक गैरी वुडरफ को ध्वनि के विस्तार के लिए बैंड में शामिल किया गया। 25 सितंबर 1976 को "टेक्निकल एक्सटेसी" रिलीज हुई, इसकी मिश्रित समीक्षाएं आयीं. पिछले समय की तुलना में पहली बार समीक्षाएं बहुत अधिक अनुकूल नहीं थीं, इसके रिलीज होने के दो दशक बाद "ऑलम्युजिक" ने इस एलबम को दो सितारे देकर कहा कि बैंड "असफलता के खतरनाक दौर पर है". इस एलबम में पिछले एलबमों की तुलना में क्षीण और अनिष्टसूचक ध्वनि को कम करके और अधिक सिंथेसाइजर और तेज रफ्तार वाले रॉक गीत शामिल किये गये। "टेक्निकल एक्सटेसी" US में सर्वश्रेष्ठ 50 तक पहुंचने में असफल रहा और लगातार दूसरे साल एलबम ने प्लैटिनम दर्जा प्राप्त नहीं किया, हालांकि बाद में 1997 में इसे स्वर्ण प्रामाणिकता दी गयी। एलबम में "डर्टी वुमेन" को शामिल किया गया, जो इसका मुख्य हिस्सा रहा, इसके साथ ही इट्‍स ऑलराइट में बिल वार्ड का पहला मुख्य गायन रहा. नवंबर 1976 में ओपनर्स बोस्टन और टेड नुजेंट के साथ US में "टेक्निकल एक्सटेसी" के प्रचार के लिए दौरा शुरू हुआ और अप्रैल 1977 में AC/DC के साथ यूरोप में समाप्त हुआ।

नवंबर 1977 में जब वे अपने अगले एलबम के लिए अभ्यास कर रहे थे और बैंड के स्टूडियो के प्रवेश करने से एकदम कुछ ही दिन पहले ओजी ऑजबॉर्न ने बैंड छोड़ दिया। "आखिरी सब्बाथ एलबम मेरे लिए बहुत ही निराशाजनक था", ऑजबॉर्न कहा. "मैं यह इसलिए कर रहा था कि हमलोग रिकॉर्ड कंपनी से कुछ प्राप्त कर लें, केवल थोड़ी कमाई कर लेने और एक रिकॉर्ड निकाल लेने के लिए." अक्टूबर 1977 में पूर्व फ्लीटवुड मैक और सावॉय ब्राउन के गायक डेव वॉकर को रिहर्सल में लाया गया और बैंड नए गीतों पर काम करने लगा. ब्लैक सब्बाथ में पहली और आखिरी बार वॉकर गाते हुए नजर आया BBC टेलीविजन कार्यक्रम में "जूनियर्स आईज" गीत के प्रारंभिक संस्करण "लुक! हियर!" में.

आरंभ में ऑजबॉर्न ने एक सोलो प्रोजेक्ट की तैयारी की थी, जिसमें डर्टी ट्रिक्स के पूर्व सदस्य जॉन फ्रेजर-बिन्नी, टेरी हॉरबुरी और एंडी बियरने थे। जनवरी 1978 में नया बैंड जब रिहर्सल कर रहा था, तब ऑजबॉर्न का हृदय परिवर्तन हुआ और वह ब्लैक सब्बाथ में फिर से शामिल हो गया। "स्टूडियो में हमें जाना था उससे तीन दिन पहले ओजी ने बैंड में वापस आना चाहा", इयोमी ने बताया. "दूसरों के साथ हमारा लिखा हुआ एक भी गीत उसने दूसरों के साथ नहीं गाया, इससे हमारी परेशानी बढ़ी. दरअसल हमने बगैर गाने के ही स्टूडियो में प्रवेश किया। हमलोग सुबह लिखा करते थे ताकि रिर्हसल करके हम रात को गाना रिकॉर्ड कर सके. वाहक पट्टे की तरह यह कठिन था, क्योंकि आपके पास समय नहीं होता कि किसी चीज की कमियों पर विचार कर सकें. 'क्या यह ठीक है? क्या इससे काम ठीक तरह से हो पाएगा?' विचार पैदा करना और फिर उन्हें इतनी जल्दी रिकॉर्ड करवाना मेरे लिए बहुत कठिन था।"

बैंड ने पांच महीने कनाडा के टोरेंटो के साउंड्स एक्सचेंज स्टूडियो में "नेवर से डाई!" के लेखन और रिकॉर्डिंग में बिताया. "इसमें बहुत समय लग गया," इयोमी ने कहा. "वाकई हमलोगों को नशे की लत लग गयी थी, हम बहुत नशा कर रहे थे। सत्र में हम पिछड़ते जा रहे थे और हमलोगों को काम खत्म करना पड़ा, क्योंकि हमलोग एकदम से धुत्त थे, सो हमें काम बंद करना पड़ा. किसी से कुछ भी ठीक नहीं हो रहा था, हम सब हर जगह अपनी-अपनी डफली बजा रहे थे। हमलोग वापस जाकर सो जाया करते और अगले दिन फिर से कोशिश किया करते." सितंबर 1978 को एलबम रिलीज हुआ, UK में बारहवें स्थान पर और US में 69वें स्थान पर पहुंचा। प्रेस की प्रतिक्रिया फिर से प्रतिकूल रही और उसमें सुधार नहीं हुआ। "ऑलम्युजिक" के एडुआर्डो रिवाडाविया ने इसके रिलीज के दो दशक के बाद बयान दिया कि एलबम के "अस्पष्ट गीतों से एकदम साफ हो जाता है कि बैंड के सदस्य किन्हीं निजी समस्याओं से तनावग्रस्त और मादक पदार्थों के सेवन में लीन रहे हैं". एलबम में "नेवर से डाई" और "हार्ड रोड" एकल को शामिल किया गया था, ये दोनों ही UK में 40वें स्थान पर रहे और "नेवर से डाई" के प्रदर्शन से बैंड को उसका दूसरा टॉप ऑफ द पॉप्स प्राप्त हुआ। US में गोल्ड प्रमाणपत्र हासिल करने में इसे लगभग 20 साल लग गए।

"नेवर से डाई!" के प्रचार का दौरा मई 1978 में वैन हालेन की शुरूआत के साथ आरंभ हुआ। समीक्षकों ने ब्लैक सब्बाथ के प्रदर्शन को "थका हुआ और निरुत्साही" बताया, यह दुनिया के दौरे पर पहली बार निकले वैन हॉलेन के "जवानी के जोश से भरपूर" प्रदर्शन के एकदम से उलट टिप्पणी थी। जून 1978 में बैंड के प्रदर्शन को हैमरस्मिथ ओडेऑन में फिल्माया गया, जिसकी DVD बनाकर बाद में "नेवर से डाई" के नाम से रिलीज किया गया। 11 दिसम्बर को न्यू मैक्सिको के अलबुक्यारक्यू में दौरे का आखिरी शो था और बैंड के साथ ऑजबॉर्न की अंतिम उपस्थिति (पुनर्मिलन तक) थी।

दौरे के बाद ब्लैक सब्बाथ लॉस एजेंल्स लौट आया और बेल एअर में एक घर उसने फिर से किराये पर लिया, जहां उसने अगले एलबम की तैयारी में लगभग एक साल ‍बिताया. रिकॉर्ड लेबल के दबाव और ऑजबॉर्न के दिमाग में कोई नई कल्पना के अभाव में निराश होकर 1979 में टॉनी ने ओजी ऑजबॉर्न को निकाल देने का फैसला किया। "उस समय, ओजी एक अंत तक आ पहुंचा था," इयोमी ने कहा. "हमलोग बहुत अधिक मादक पदार्थों का सेवन कर रहे थे, बहुत अधिक कोक, बहुत सारी अनेक चीजें ले रहे थे और ओजी उस समय हर वक्त नशे में धुत्त रहा करता था। हमलोग रिहर्सल करने जाते थे, पर कुछ भी नहीं होता था। यह कुछ ऐसा था जैसे 'आज रिहर्सल करना हैं? नहीं छोड़ो, हमलोग कल करेंगे.' यह बहुत ही बुरा था कि हमलोगों ने कुछ भी नहीं किया। हमारा दिमाग ही काम नहीं कर रहा था।" ऑजबॉर्न के बहुत करीबी ड्रमर बिल वार्ड को ही टोनी ने यह खबर देने के लिए चुना। "मुझे उम्मीद है कि मैं पेशेवर था, काश, वाकई मैं ऐसा नहीं होता. जब मैं नशे में धुत्त होता हूं तो मैं बहुत ही भयानक हो जाता हूं," वार्ड ने कहा. "शराब निश्चित तौर पर ब्लैक सब्बाथ के लिए सबसे ज्यादा नुकसानदेह चीजों में से एक रही. एक-दूसरे को नष्ट करना हमारे नसीब में बदा था। बैंड विषाक्त हो गया था, बहुत ही विषाक्त."

इतिहास
"क्रॉस पर्पजेज" और "फॉर्बिडन" (1993-1996)
"टेक्निकल एक्सटेसी" और """नेवर से डाइ!" " "(1976-1979)
अंतराल और "सेवेंथ स्टार" (1984-1986)